
Nr. 152


A V I Z

asupra propunerii legislative pentru înfiinţarea comunei Glăjărie din judeţul Mureş.



Cu adresa nr.152 din 12 iunie 2000, înregistrată sub nr.590/XVIII/11 din 12 iunie 2000, Secretarul general al Camerei Deputaţilor a trimis Comisiei juridice, de disciplină şi imunităţi, spre dezbatere şi avizare, propunerea legislativă menţionată mai sus.



În şedinţa din 6 septembrie 2000 Comisia juridică, de disciplină şi imunităţi a examinat propunerea legislativă şi a hotărât, cu majoritate de voturi, să o avizeze negativ, pentru următoarele considerente:



1. Obiectul propunerii legislative este modificarea organizării administrative a teritoriului României prin înfiinţarea comunei Glăjărie, judeţul Mureş.



Conform art.3 din Legea  administraţiei publice locale, nr.69/1991, republicată, orice modificare a limitelor teritoriale ale comunelor, oraşelor şi judeţelor se poate face numai “cu consultarea prealabilă a cetăţenilor din unităţile administrativ teritoriale respective, prin referendum, care se organizează potrivit legii”, iar art.13(3) din Legea nr.3/2000 privind organizarea şi desfăşurarea referendumului dispune că “organizarea referendumului este obligatorie”.Ori, nici din documentaţia care însoţeşte propunerea legislativă nici din conţinutul Expunerii de motive nu rezultă că s-a îndeplinit această cerinţă imperativă.



2. Înfiinţarea comunei Glăjărie presupune cheltuieli financiare suplimentare de la buget pentru dotarea sediului primăriei, plata personalului, etc.



În aceaste condiţii art.110(1) din Constituţie dispune solicitarea Punctului de vedere al Guvernului iar conform art.137(5) din Constituţie trebuie să se indice şi sursa de finanţare. Ori, nu se indică sursa de venituri bugetare pentru efectuarea cheltuielilor iar Punctul de vedere al Guvernului înaintat de către Departamentul pentru Relaţiile cu Parlamentul cu adresa nr.1289/9.05.2000, precizează că nu poate fi susţinută promovarea acestei iniţiative legislative parlamentare.



3. Consiliul Legislativ avizează negativ înfiinţarea comunei Glăjărie, judeţul Mureş, cu nr.649/15.06.2000.



Având în vedere conţinutul juridic şi obiectul reglementării, propunerea legislativă face parte din categoria legilor organice.

                    P R E S E D I N T E,                            SECRETAR,

                  Emil Teodor Popescu                        Nicolae Grădinaru

red. consilier

       Sorin Rânjea

